Vaselinetjie se lokprent bekendgestel | rooi rose Vaselinetjie se lokprent bekendgestel | rooi rose
Vaselinetjie se lokprent bekendgestel
Anoeschka Von Meck se bekroonde jeugboek, Vaselinetjie, word in September 2017 as vollengte film in Suid-Afrika vrygestel.
Kyk hier na die lokprent. Foto's Vaselinetjie
Vaselinetjie (oftewel Helena Bosman) woon by haar liefdevolle ouma en oupa in ’n klein dorpie in die Noord-Kaap. Op 10-jarige ouderdom word sy na ’n weeshuis in Gauteng gestuur omdat sy wit is en nie haar bruin grootouers se biologiese kleinkind is nie.
Dit is 1993 en Suid-Afrika staan op die rand van onherroeplike verandering en soos die land transformeer, word Vaselinetjie ’n jong vrou.
Die weeshuis in Johannesburg is ’n vreemde, ongenaakbare en gevaarlike wêreld van skomgatkinders en kwaai koshuismoeders; van entjies rook, hare afskeer en planne maak om te whallap (weg te loop). Daar traak niemand hulle oor jou nie, en leer jy ook om jou oor niemand te traak nie. Dit is eers wanneer Vaselinetjie verlief raak op ‘Texan Kirby’, ’n aantreklike, vurige kinderhuisseun dat een van haar grootste uitdagings aangespreek word: Die waarheid oor haar herkoms.
‘Vaselinetjie’ is ’n film oor die soeke na identiteit en die lang oorlewingstog om te ontdek wie jy werklik is. Die film is ’n huldeblyk aan die krag van die menslike gees, die mag van liefde en ons vermoë om ten spyte van alle struikelblokke te triomfeer.
Die film is deur Corné en René van Rooyen tot draaiboek verwerk en Corné is ook verantwoordelik vir die film se regie. Saam was hierdie paartjie ook die medeskrywers en -vervaardigers van die film ‘Hollywood In My Huis’ wat in 2014 vrygestel is. René was die draaiboekskrywer en regisseur van ‘Mooirivier’ (2015) en Corné het die regie van ‘Sy Klink Soos Lente’ (2016) behartig.
Nicole Bond en Marguerite van Eeden maak onderskeidelik hulle silwerskermdebuut as die jong en ouer weergawes van Vaselinetjie Bosman. Die rolverdeling sluit ook in Arno Greeff, Elzet Nel, Elani Dekker, Marise Loots, Anchen du Plessis, Daniah de Villiers en veteraanakteurs Royston Stoffels en Shaleen Surtie-Richards.
‘Vaselinetjie’, word op 22 September 2017 vrygestel.
Kyk hier na die amptelike lokprent
celebsafrikaanse akteurafrikaanse fliekafrikaanse aktriseentertainmentsouth african actorsouth african movie